Jürgen Fanghänel

Jürgen Fanghänel (s. 1. elokuuta 1951 Limbach-Oberfrohna) on entinen itäsaksalainen nyrkkeilijä, jonka nyrkkeilyura ajoittui 1970- ja 80-luvuille. Hän saavutti urallaan olympiapronssia, MM-hopeaa ja EM-hopeaa.
Nyrkkeilyura.
Moninkertainen kansallinen mestari.
Fanghänel aloitti nyrkkeilyuransa vuonna 1968 kotiseudullaan Oberfrohnassa ja siirtyi 19-vuotiaana Karl-Marx-Stadtiin ja edelleen 1973 Geraan. Ensimmäisen kerran hänestä tuli vuonna 1972 Itä-Saksan raskaansarjan mestari voitolla Dieter Limantista. Vuosina 1973 ja 1974 hän ei saavuttanut kansallista mestaruutta, mutta sen jälkeen hänestä tuli Itä-Saksan raskaansarjan mestari seitsemän kertaa peräkkäin vuosina 1975-1981.
Alkuvuosina ei kansainvälistä mitalimenestystä.
Jürgen Fanghänel ei saavuttanut ensimmäisissä 1970-luvun kansainvälisissä suurturnauksissaan heti menestystä. Ensimmäinen kansainvälinen suurturnaus oli vuoden 1972 Münchenin olympialaiset, joissa Jürgen Fanghänel voitti ensimmäisessä ottelussa Bulgarian Atanas Suvandšijevin, mutta puolivälierässä vastaan tuli Romanian Ion Alexe, jolle hän koki tappion. Seuraavan vuoden EM-kisoissa Belgradissa hän hävisi pistein Länsi-Saksan Peter Hussingille ja vuoden 1975 EM-kisoissa Katowicessä Neuvostoliiton Viktor Uljanitšille. Montrealin vuoden 1976 olympialaiset eivät olleet Fanghänelille edellenkään suosiolliset, sillä hän hävisi ensimmäisen ottelunsa Neuvostoliiton Viktor Ivanoville niukasti pistein 3-2.
Vuosien 1977-1982 olympia-, MM- ja EM-mitalisti.
Vuoden 1977 EM-kisat järjestettiin Itä-Saksassa Hallessa, ja niissä Jürgen Fanghänel eteni voitoilla Belgian Robert Desnouckista, Länsi-Saksan Wolfgang Gruberista ja Bulgarian Atanas Suvandšijevista loppuotteluun, jossa hän kohtasi Neuvostoliiton Jevgeni Gorstkovin. Gorstkov tyrmäsi Fanghänelin 2. erässä. Vuonna 1978 käytiin toiset MM-kisat Belgradissa. Fanghänel otti kahdessa ensimmäisessä ottelussa voitot Länsi-Saksan Hussingista ja Ranskan Dominique Natosta, mutta koki tappion välierässä Jugoslavian Dragomir Vujkovićille. Näin tuloksena oli MM-pronssi. Länsi-Saksan Kölnissä käydyissä vuoden 1979 EM-kisoissa Fanghänel eteni välierään voitolla Ruotsin Anders Eklundista, mutta koki välierätappion Länsi-Saksan Hussingille. Moskovan vuoden 1980 olympialaisissa Fanghänel saavutti vihdoin olympiamitalin voitettuaan kaksi ensimmäistä ottelua eli Ecuadorin Luis Castillon ja Bulgarian Petar Stoimenovin. Tappio tuli välierässä Neuvostoliiton Pjotr Zajeville. Seuraavan vuoden EM-kisoissa Tampereella Fanghänel uusi EM-hopean voittamalla ennen loppuottelua Ruotsin Roger Anderssonin, Norjan Søren Thomsenin ja Bulgarian Vasili Bosakovin. Loppuottelussa tuli tappio Neuvostoliiton Aleksandr Jagubkinille. Mitalimenestys jatkui Fanghänelillä vielä vuoden 1982 MM-kisoissa Münchenissä voitettuaan Unkarin Gyula Alvicsin, Bulgarian Bosakovin ja Kuuban Hermenegildo Baezin. Näin hän oli jälleen loppuottelussa ja tuli tappio Neuvostoliiton Jagubkinille.
Uran jälkeen.
Kilpailu-uransa jälkeen Jürgen Fanghänel toimi nyrkkeilyvalmentajana SG Wismut Gera-seurassa ja työskenneltyään sosiaalipedagogian opintojen jälkeen kouluttajana nuorisokodissa Gelsenkirchenissä läntisessä Saksassa vuoden 2015 loppuun asti. Sen jälkeen hän palasi synnyinseudulleen itäiseen Saksaan Geraan.
Lähteet.